O ai partecipât al premi Sant Simon, l'an passât. O ai metût dongje un piç di contis gjavantlis di ce che mi contavin a cjase, di simpri, massime mê none, ma in gjenerâl jenfri chês storiis che a capitin, a cjase di ducj. Contis di famee, insome, chest i titul de racuelte che al è stât nomenât jenfri i cinc finaliscj e che, dut câs, al è in spiete di publicazion. Narativamentri o ai cirût di fâ doi lavôrs: un etnografic, lant a cirî usancis e fats di une volte che cussì, taiâts dentri intune storie, a podin restâ di plui intal cjâf di cui che al lei, la seconde robe e je stade il doprâ il furlan in diferents regjistris, dal comic al tragjic, dal fantastic al fantasientific, dal neri al romantic, par mostrâ come che la marilenghe e je une sedon buine par mignestris di ogni fate.
Po dopo, chê altre sere, a Tumieç, di front di un trop di "students" di furlan une vore interessâts, inmaneade di chei dal Premi Sant Simon par sparniçâ lis oparis dai finaliscj, o ai fat une cjacarade cun Carli Tolazzi e Walter Tomada e o ai ancje prometût di meti sul blog cualchidune des contis dal gno lavôr. E alore, ancje se un tichinin tart, ve chi une, la plui curte, forsit.
La fotografie le ai cjase jo, picjade chi in bande di me, cumò che o scrîf, e di li e nas la idee de conte.
Fasêmi savê se us plâs, e buine pasche a ducj.
Gusto
«No isal biel?» i domandà Judite, comendant une plete de cjamesute cui voi lustris.
«Sì, al è biel. Bielissim».
«Un frut…»
«Un frut, sì».
«O vevi simpri dit, che prin o dopo mi sarès vignût».
Vigji la veve cjalade, i veve cjareçade la muse - lui che mai al pandeve tenarecis - e al veve cuasi riduçât, sot lis mostacjonis, dulà che cualchi pêl blanc al cucave curiôs.
Al jere dut al dì che al fevelave a fature, cence jessi bon di disfâ chel grop che i stropave il cuel.
Il mascjo al è il mascjo, e pensà Judite, che aromai, dopo dîs feminis - dôs Scolastichis e une Marie che no vevin nancje saltât fûr de cune - e pensave di no jessi buine di fâ fruts, ma dome frutis. E sot sot, ancje Vigji lu crodeve, fintremai che nol jere saltât fûr Gusto, intune gnot di fumate e umit, vot agns prime.
A vevin vendût dôs gjalinis, par cjoli il vistidut che al veve intor cumò, ma e valeve la pene: i steve miôr che a cualsisei canaie dal paîs. E no lu disevin nome lôr doi - côr di mari e svant di pari - che al jere il plui biel. Lu disevin ducj. Al veve la musute di un agnul, al veve, e a scuele al jere il prin de classe, ancje se la mestre no i steve daûr, jessint fi di puars, che nol meretave une spiegazion di plui, par che tant al sarès finît a vore intun cjamp o in fabriche.
«Tu âs imparât a scrivi e fâ di cont prin di ducj chei altris…» al barbotà Vigji, lenzint la musute smavide e lisse cu la sô man ruspiose e frusignade, che e veve sclapât çocs fin a un moment prin.
«Soi pront».
L'om al jere platât daûr di un cavalet, une man inmò sporcje di polvarine e chê altre a imbraçâ l'argagn par fâ li fotografiis, come che lu clamavin in paîs.
«Sino sigûrs che no i fâs nuie?» al domandà Vigji, di bot, come un pensîr che al covave di tant e che al jere madurît propit in chel.
Judite e l'om lu cjalarin, scjassant il cjâf, ma nissun al vierzè la bocje. Vigji sì, invezit, la bocje i jere restade spalancade tant che un foran e i voi come svuedâts… fats di cere. Dopo un moment, ancje lui al veve sbassât il cjâf.
«Dai,» lu veve cuietât la femine, «ti visistu di Berto, che no i vevin fat mai une foto e cuant che al jere tornât de Libie no lu cognossevin nancje plui? No nus saressial plasût visâsi di lui come che al jere prin, di zovin?»
I poià une man su la gjachete grise, gjachete di dîs di fieste, e lu tirà in bande, intant che chel altri al disbrigave il lavôr.
Un lamp! Un lusôr ju inceà, e propit in chel une figure vistude di neri si jevà sù di une cjadree, platade in tal cjanton plui scûr de stanzie.
«Bon, fate», al disè il fotograf, tirant dongje i imprescj cun presse e une sorte di impaç. Al vignive di Udin, e al jere stât dificil cjatâlu. Fausto, chel di Mortean, che al veve ancje lui l'argagn, dut câs lu veve rot, no si sa cemût, se colant pes scjalis di cualchi gnoce dulà che al jere masse cjoc, o si ben parcè che chei imprescj modernis a costavin tant, ma si rompevin dibant. O cuissà, forsit a jere une scuse par che nol veve voie o coraç di fâ chel lavôr.
«Il siôr plevan la varà visade…» e scomençà Judite, tirant fûr une vôs che no pareve nancje sô, tant e jere timide e lizere.
«Sì, sì, che stedi cuiete, siore, no à nuie di dâmi, no son lavôrs che si àn di paiâ, chescj».
Ma la femine, animade di une fuarce che no si sarès mai nasade, prin dai salûts, i corè daûr cuntune salamele e dôs cartufulis, che e veve taponât no si sa dulà e vût no si sa cemût, jessint che in chei timps di miserie, al jere dificil sparagnâ parfin une picje.
«Che al tegni, la prei», e disè dantji la robe in man. Ma il fotograf no si fasè preâ e al ficjà il salam inte sachete, cence pensâ che i varès jemplât lis braghessis di taculis.
A forin lis cjampanis, daspò di chel, a rompi il cidinôr che al jere colât inte cjamare.
«E je vignude chê ore», al disè il plevan, segnantsi, «Bisugne che Gusto al partisi pal so viaç».
«Siôr plevan… par plasê. Nol è un viaç, chest. Un viaç si lu fâs cuant che si vûl lâ, no cuant che si scugne». La vôs di Vigji e trimà, plene di une criùre che e pareve saltade fûr dal grim de muart.
Il predi si sintì tocjât tant di fâ un pas denantdaûr. I voi si impiarìn di une lûs di tristerie, che e pareve misurâ intun colp dutis lis voltis che l'om che al veve denant nol jere vignût a gjespui o no i veve dât - secont lui - vonde cuartês.
«Sumo, Vigji, sù. Tu âs di jessi content e benedî il Signôr par trop biel e trop inteligjent che ti à dât chest frut. No pratindevistu migo che une creature come cheste e restàs cun te, nomo?»
L'om lu fissà tai voi, al lumà il rosari che i pindulave sul cuel, al scjafoià la rabie tai pugns.
Nol disè nuie, ma in chel si sintì come se alc si rompès. Alc che nol veve a cefâ cul Signôr o cu la miserie, ma cu la glesie e forsit cundut un secul, o parfin cun chei che a vevin di vignî.
Dome cuant che il pizighet al platà la musute di Gusto daûr dal tapon di len, Vigji al lassà colâ la prime lagrime.
fur_Latn fur_Latn fur_Latn fur_Latn ceb_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn